Diari Oficial de la Generalitat Valenciana


Sumari del DOGV 8645, del 30-09-2019 (2019/9107)

RESOLUCIÓ de 20 de setembre de 2019, de la Direcció General de Política Lingüística i Gestió del Multilingüisme, per la qual s'estableixen els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8645

Data del DOGV
:   30-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9107


Data del document
:   20-09-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 20 de setembre de 2019, de la Direcció General de Política Lingüística i Gestió del Multilingüisme, per la qual s'estableixen els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià. [2019/9107]  
El Decret 128/2016, de 7 d'octubre, del Consell, pel qual es regula la Junta Qualificadora de Coneixements de Valencià, estableix en l'article segon el següent:  
  
«Article 2. Certificats, homologacions i validacions  
La conselleria competent en matèria de política lingüística i gestió del multilingüisme, a proposta de la JQCV, establirà els certificats que aquesta expedeix, així com les homologacions i validacions que pertoquen.»  
L'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i validació d'altres títols i certificats, estableix, en la disposició addicional tercera, el següent:  
«1. Els centres de formació de persones adultes dependents de la conselleria competent en matèria d'educació, les entitats locals que disposen de personal tècnic amb les funcions pròpies de la promoció lingüística i les universitats públiques, tenen competències per a la formació i l'avaluació del nivell A1 de coneixements de valencià, d'acord amb els criteris establits en aquesta ordre.  
2. La JQCV registrarà i expedirà el certificat del nivell A1 de coneixements de valencià a proposta dels centres i del personal tècnic esmentat d'acord amb la regulació de la convocatòria ordinària de les proves de la JQCV.»  
De conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 186/2017, de 24 de novembre (DOGV 8192, 18.12.2017), del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte  
L'objecte d'aquesta resolució és establir els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.  
  
Segon. Objectiu del certificat de nivell A1 de coneixements de valencià  
El certificat de nivell A1 d'usuari bàsic del valencià acredita un domini molt bàsic d'ús de la llengua, que permet atendre les primeres necessitats comunicatives en situacions molt quotidianes.  
Aquest certificat té els objectius següents:  
1. Facilitar l'accés al coneixement i a l'ús quotidià del valencià.  
  
2. Afavorir la inclusió social i cultural de la població adulta dins de la realitat sociolingüística i historicocultural valenciana.  
3. Cohesionar la cultura, el territori i la societat.  
Els cursos s'adrecen a persones sense coneixements de valencià o amb coneixements molt bàsics.  
  
Tercer. Àmbit d'aplicació  
Els centres públics i les entitats que tenen les competències per a la formació i l'avaluació del nivell A1 de coneixements de valencià són els que s'enumeren a continuació:  
1. Els centres públics de formació de persones adultes dependents de la conselleria competent en matèria d'educació.  
2. Les entitats locals que disposen de personal tècnic amb les funcions pròpies de la promoció lingüística.  
3. Les universitats públiques valencianes.  
  
Quart. Requisits de participació de l'alumnat  
Per a poder participar en aquests cursos, els alumnes han de complir obligatòriament els requisits següents:  
1. Ser majors de setze anys; en el cas dels centres d'FPA, han de ser majors de díhuit anys, sense perjudici de les excepcions per a persones majors de dèsset anys que determina la legislació vigent.  
  
2. Estar matriculats en els cursos organitzats pels centres públics o entitats organitzadores.  
3. Disposar d'un DNI o NIE.  
  
Cinqué. Organització docent  
Els centres públics i les entitats esmentats en l'apartat tercer d'aquesta resolució són els encarregats de les funcions següents:  
1. Organitzar els cursos amb una durada mínima de seixanta hores lectives.  
2. Oferir la formació dels cursos de forma gratuïta.  
3. Seguir el programa i l'estructura del curs corresponent al nivell objecte d'aquesta resolució, d'acord amb el que determina l'annex I d'aquesta resolució.  
4. El professor o professora responsable dels cursos de nivell A1 ha de tindre una formació acreditada mínima del nivell B1 del MECRL.  
  
Sisé. Programació i criteris d'avaluació  
El departament didàctic o el personal tècnic encarregat d'impartir el curs de nivell A1 de coneixements de valencià:  
1. Ha de concretar, en la programació didàctica corresponent, els aspectes de la programació del curs adequats a la realitat individual i sociocultural de l'alumnat i al context del centre.  
  
2. Ha d'establir els requisits mínims requerits per a superar el curs.  
3. Ha de definir els barems que s'han d'utilitzar per a la valoració de l'àrea d'expressió i interacció orals.  
4. Ha de precisar els criteris de qualificació objectius i uniformes que s'usaran per a l'avaluació de l'alumnat participant.  
5. Ha d'elaborar una breu memòria final de curs, que s'inclourà amb posterioritat en la memòria final de centre.  
  
Seté. Procediment i termini de presentació de les sol·licituds  
1. La persona responsable de la direcció del centre, el personal tècnic de les oficines municipals de promoció lingüística o la persona responsable del servei corresponent de les universitats públiques ha de formalitzar les sol·licituds, d'acord amb el model que figura com a annex II d'aquesta resolució, que s'han d'adreçar al Servei d'Acreditació i Assessorament de la Direcció General de Política Lingüística i Gestió del Multilingüisme.  
Aquests models es troben a disposició dels centres i de les entitats sol·licitants en la pàgina web http://www.ceice.gva.es/va/web/dgplgm/altres-cursos.  
2. La presentació de les sol·licituds es farà durant el mes d'octubre.  
  
3. La sol·licitud s'ha de presentar en el Registre de la Conselleria d'Educació, Cultura i Esport; en les direccions territorials d'Educació o en qualsevol dels llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
4. Per a aquest tràmit també es podrà utilitzar qualssevol dels sistemes de signatura electrònica admesos en la seu electrònica de la Generalitat, i que es poden consultar en l'enllaç: http://www.ceice.gva.es/va/web/dgplgm/altres-cursos.  
5. En el moment que s'implemente la tramitació telemàtica, la presentació de les sol·licituds d'autorització per a la impartició de cursos de certificat de nivell A1 haurà de seguir el procediment establit en la tramitació telemàtica corresponent.  
6. La tramitació telemàtica, quan estiga implementada, substituirà completament els procediments descrits anteriorment.  
  
Huité. Autorització per a la impartició de cursos de nivell A1  
1. El Servei d'Acreditació i Assessorament comunicarà l'autorització per a impartir el curs o cursos sol·licitats durant el mes de novembre.  
  
2. L'autorització per a la impartició de cursos de nivell A1 per part dels centres o entitats que ho sol·liciten es farà per mitjà d'una resolució publicada en el Diari Oficial de la Generalitat Valenciana i signada pel director general de Política Lingüística i Gestió del Multilingüisme.  
Nové. Criteris per a acreditar i expedir el certificat de nivell A1  
  
Els criteris per a acreditar el nivell A1 són els següents:  
1. Haver participat en algun dels cursos de nivell A1 autoritzats pel Servei d'Acreditació i Assessorament de la Direcció General de Política Lingüística i Gestió del Multilingüisme.  
2. Haver obtingut la qualificació d'apte en l'acta final de curs presentada en el Servei d'Acreditació i Assessorament de la Direcció General de Política Lingüística i Gestió del Multilingüisme.  
El criteri per a expedir el certificat de nivell A1 és el següent:  
1. Tindre acreditat el nivell A1 tal com indica aquest article de la resolució.  
  
Deu. Procediment administratiu que han de realitzar els centres o entitats autoritzats  
Una vegada finalitzat el curs, el centre corresponent ha d'enviar la següent documentació:  
1. L'acta final del curs, que apareix en l'annex III d'aquesta resolució, i el fitxer amb la relació de persones que han sigut aptes, a l'adreça electrònica següent: acreditacio\_tnacju@rbg.ml.  
Per la seua banda, el fitxer amb la relació de persones que han sigut aptes ha de tindre format de full de càlcul amb els camps de nom, cognoms, adreça electrònica i DNI o NIE de les persones aptes, el codi del centre i l'any de l'obtenció de la qualificació d'apte.  
2. L'acta final del curs ha de ser elaborada i signada pel professorat responsable del curs, amb el vistiplau de la direcció del centre públic d'FPA, del personal tècnic responsable de l'entitat local o de la persona responsable de les universitats públiques participants, i s'ha de remetre al Servei d'Acreditació i Assessorament de la Conselleria d'Educació, Cultura i Esport.  
Per a aquest tràmit, es podrà utilitzar qualssevol dels sistemes de signatura electrònica admesos en la seu electrònica de la Generalitat, i que es poden consultar en l'enllaç: http://www.ceice.gva.es/va/web/dgplgm/altres-cursos.  
En el moment que s'implemente la tramitació telemàtica, tant l'acta final del curs com el fitxer amb la relació de persones que han sigut aptes, hauran de seguir el procediment establit en la tramitació telemàtica corresponent.  
La tramitació telemàtica, quan estiga implementada, substituirà completament el procediment descrit anteriorment.  
  
Onze. Registre i expedició del certificat  
1. La Junta Qualificadora de Coneixements de Valencià ha de registrar i expedir el certificat de nivell A1 de coneixements de valencià en format electrònic amb un codi de validació de l'Autoritat Certificadora de la Generalitat Valenciana. El certificat s'identifica amb el nom i cognoms que apareixen en el document d'identitat, passaport o document anàleg, i el número d'identificació del DNI o del NIE de la persona interessada.  
2. La Junta Qualificadora de Coneixements de Valencià enviarà per correu electrònic a la persona interessada el certificat de nivell A1 de coneixements de valencià expedit a aquest efecte.  
  
Dotze  
Aquesta resolució tindrà efectes l'endemà de la publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades poden interposar un recurs d'alçada davant de la Secretaria Autonòmica d'Educació i Formació Professional en el termini d'un mes a comptar des de l'endemà de la publicació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via que consideren oportuna.  
  
València, 20 de setembre de 2019.- El director general de Política Lingüística i Gestió del Multilingüisme: Rubén Trenzano Juan.  
  
  
  
  
ANNEX I  
Certificat de nivell A1 de coneixements de valencià  
  
I. Descriptor global de nivell  
La persona que opte a aquest certificat ha de ser capaç de comprendre i utilitzar expressions quotidianes i familiars i frases molt senzilles encaminades a satisfer les primeres necessitats, com ara presentar-se i presentar una tercera persona; formular preguntes sobre detalls personals com ara on viu, la gent que coneix i les coses que té, i respondre-hi; interactuar d'una manera senzilla, a condició que l'altra persona parle a poc a poc i amb claredat i que estiga disposada a ajudar, o fer una mediació molt bàsica.  
  
II. Objectius per àrees  
1. Comprensió oral  
Pot seguir una intervenció, si és lenta i s'articula d'una manera acurada amb les pauses necessàries per a assimilar-ne el sentit, principalment de l'àmbit personal o dels assumptes quotidians o de rellevància general, que poden ser transmesos de viva veu o per mitjans tècnics quan les condicions acústiques són òptimes i la comunicació directa. És capaç de reconéixer i comprendre paraules i expressions molt bàsiques sobre temes familiars.  
2. Comprensió escrita  
Pot comprendre la informació de textos molt senzills i quotidians i alhora pot extraure'n la informació rellevant, sempre que puga tornar a llegir el text.  
3. Expressió i interacció orals  
Pot comunicar-se de manera molt bàsica i interactuar de forma senzilla, comprendre i utilitzar expressions familiars i quotidianes, així com també enunciats molt senzills, per tal de satisfer necessitats immediates, sempre que l'interlocutor parle a poc a poc i estiga disposat a repetir el seu discurs.  
4. Expressió i interacció escrites  
Pot escriure frases soltes i senzilles (per felicitar, per demanar, etc.), preguntar i transmetre per escrit informacions generals, com ara detalls sobre la seua persona i les relacions interpersonals o de feina.  
  
5. Estructures lingüístiques  
Té un repertori elemental d'expressions sobre detalls personals i necessitats concretes.  
5.1. Pot pronunciar un repertori molt limitat d'expressions i de paraules apreses.  
5.2. Reconeix l'alfabet i pot lletrejar la seua adreça, la seua nacionalitat i altres informacions personals.  
5.3. Demostra un control limitat de la morfologia més bàsica: flexió regular de gènere i nombre; conjugació en present, imperfet i futur dels verbs més bàsics, i usos més freqüents de les parts de l'oració.  
  
5.4. Demostra un control limitat d'algunes estructures sintàctiques i de formes gramaticals simples dins d'un repertori aprés.  
  
III. Continguts  
1. Continguts temàtics i comunicatius  
1.1. Identificació personal. Relacions socials i personals bàsiques.  
  
1.2. Activitats quotidianes: horaris i activitats, demanar i donar informació senzilla, expressar gustos o preferències.  
1.3. Serveis: interaccions bàsiques de compra o de demanar i comprendre informació en comerços, mitjans de transport i restaurants.  
1.4. Salut i estat d'ànim: explicar bàsicament com es troba, entendre informacions sanitàries bàsiques.  
2. Continguts lingüístics  
2.1. Fonètica, elocució i ortografia  
2.1.1. Reconeixement de l'alfabet i pronúncia i ortografia bàsica de les lletres i els dígrafs.  
2.1.2. Usos bàsics d'accents, majúscules i minúscules, signes de puntuació i guionet.  
2.2. Morfosintaxi  
2.2.1. Flexió bàsica de gènere i del nombre del substantiu i de l'adjectiu en el vocabulari del nivell.  
2.2.2. Usos bàsics dels articles, els demostratius, els possessius, els pronoms, els quantificadors, les preposicions, els adverbis i les conjuncions.  
2.2.3. Present d'indicatiu, imperfet i futur dels verbs de la primera conjugació, i també de verbs més freqüents com ara ser, viure, fer, voler, dir, dur, escriure, tindre i vindre.  
2.3. Lèxic i semàntica  
2.3.1. Vocabulari bàsic: la família i les relacions familiars; professions; països i nacionalitats, transports i comunicacions; menjars, vestimenta, la casa; el temps lliure i les aficions, esports; mesures bàsiques del temps (dies, mesos, estacions).  
2.3.2. Creació lèxica. Sufixos bàsics de la llengua. Prefixos més comuns.  
2.3.3. Relacions semàntiques. Sinònims i antònims del vocabulari bàsic.  
  
IV. Estructura del curs  
  
ÀREA DESCRIPCIÓ DE LES HABILITATS VALOR %  
1. COMPRENSIÓ ORAL Escoltar àudios diferents i relacionar-los amb imatges. 30 %  
2. COMPRENSIÓ ESCRITA Relacionar textos amb imatges o bé ordenar fragments d'un text per tal de completar oracions amb sentit. 30 %  
3. EXPRESSIÓ ESCRITA Redactar un text senzill d'aspectes de la vida quotidiana amb una extensió aproximada de trenta-cinc paraules i una presentació personal breu. 10 %  
4. EXPRESSIÓ I INTERACCIÓ ORALS Respondre a les preguntes quotidianes que se li poden plantejar sobre els continguts temàtics i comunicatius del nivell. 30 %